題清溪鬼谷先生舊居
作者：李涉
朝代：唐

paragraphs: 翠壁開天池，青崖列雲樹。
冰容不可狀，杳若清河霧。
常聞先生教，指示秦儀路。
二子才不同，逞詞過尺度。
偶因從吏役，遠到冥棲處。
松月想舊山，煙霞了如故。
未遑鍊金鼎，日覺容光暮。
萬慮隨境生，何由返真素。
寂寞天籟息，清逈鳥聲曙。
迴首望重重，無期挹風馭。